เสถียร เศรษฐสิทธิ์ จากลูกคนขายก๋วยเตี๋ยวสู่ CEO คาราบาวแดง บริษัทแสนล้าน
“คนที่เป็นแฟนเพลงคาราบาว ส่วนใหญ่น่าจะดื่มเครื่องดื่มชูกำลังด้วย”  นี่คือ บทสนทนาระหว่างชาย 2 คน ที่กำลังมองหาธุรกิจทำ ซึ่งมันคือจุดเริ่มต้นของ ธุรกิจเครื่องดื่มชูกำลัง “คาราบาวแดง”  ถ้าพูดถึงคาราบาวแดง บุคคลคนแรกๆ ที่หลายคนจะนึกถึง  ก็คงจะเป็น คุณยืนยง โอภากุล หรือ แอ๊ด คาราบาว   แต่คนที่ถือว่ามีส่วนสำคัญอีกคน ที่ทำให้คาราบาวแดงเป็นที่รู้จักอย่างทุกวันนี้  คือ คุณเสถียร เศรษฐสิทธิ์ CEO ของคาราบาวกรุ๊ป  เส้นทางของ คุณเสถียร กว่าจะมาเป็น CEO ของบริษัทมูลค่าแสนล้านบาทในวันนี้ เขาผ่านอะไรมาบ้าง? ลงทุนแมนจะเล่าให้ฟัง
3 ม.ค. 2564

เสถียร เศรษฐสิทธิ์ จากลูกคนขายก๋วยเตี๋ยวสู่ CEO คาราบาวแดง บริษัทแสนล้าน / โดย ลงทุนแมน
“คนที่เป็นแฟนเพลงคาราบาว ส่วนใหญ่น่าจะดื่มเครื่องดื่มชูกำลังด้วย” 
นี่คือ บทสนทนาระหว่างชาย 2 คน ที่กำลังมองหาธุรกิจทำ
ซึ่งมันคือจุดเริ่มต้นของ ธุรกิจเครื่องดื่มชูกำลัง “คาราบาวแดง”
ถ้าพูดถึงคาราบาวแดง บุคคลคนแรกๆ ที่หลายคนจะนึกถึง 
ก็คงจะเป็น คุณยืนยง โอภากุล หรือ แอ๊ด คาราบาว
แต่คนที่ถือว่ามีส่วนสำคัญอีกคน ที่ทำให้คาราบาวแดงเป็นที่รู้จักอย่างทุกวันนี้ 
คือ คุณเสถียร เศรษฐสิทธิ์ CEO ของคาราบาวกรุ๊ป
เส้นทางของ คุณเสถียร กว่าจะมาเป็น CEO ของบริษัทมูลค่าแสนล้านบาทในวันนี้ เขาผ่านอะไรมาบ้าง?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณเสถียร เศรษฐสิทธิ์ เกิดในปี 2497 
โดยมีพื้นเพเป็นคนจังหวัดฉะเชิงเทรา ครอบครัวประกอบอาชีพขายก๋วยเตี๋ยวเรือ
ด้วยความที่ครอบครัวไม่ได้มีเงินทองมากมาย ทำให้เขาต้องทั้งเรียน และทำงานไปด้วยตั้งแต่เด็ก
ซึ่งนอกจากช่วยที่บ้านขายก๋วยเตี๋ยวแล้ว 
คุณเสถียรยังรับจ้างทำงานอื่น เช่น ทำงานฝังพลอยหัวแหวน และ ขายเสื้อผ้าที่ตลาดพาหุรัด
แม้จะทำงานหนักแต่ตัวเขาก็ยังคงมุ่งมั่นกับการเรียน 
โดยใช้วิธีการสอบเทียบเพื่อเข้าศึกษาในคณะเศรษฐศาสตร์ มหาวิทยาลัยธรรมศาสตร์
หลังจบการศึกษาระดับปริญญาตรีแล้ว 
คุณเสถียรก็เริ่มเข้าสู่ชีวิตการทำงานอย่างจริงจัง
โดยผ่านการทำงานทั้งในโรงงานทำตะปู ธุรกิจอสังหาริมทรัพย์ รวมทั้งโรงเบียร์เยอรมันตะวันแดง
จนมาถึงจุดเริ่มต้นของคาราบาวกรุ๊ป 
ที่เกิดขึ้นหลังจาก คุณยืนยง โอภากุล หรือ “แอ๊ด คาราบาว” 
ซึ่งเป็นเพื่อนกับคุณเสถียรมานาน ได้มาปรึกษาคุณเสถียร และบอกว่าอยากจะเริ่มต้นทำธุรกิจ
ซึ่งตอนแรกนั้นคุณแอ๊ด เสนอสินค้าไปหลายอย่าง รวมทั้งบะหมี่กึ่งสำเร็จรูป 
แต่คุณเสถียรมองว่า ธุรกิจบะหมี่กึ่งสำเร็จรูปไม่น่าจะไปได้ดีนัก
อย่างไรก็ตาม คุณเสถียรได้บอกคุณแอ๊ดไปว่า 
เรามาทำธุรกิจเครื่องดื่มชูกำลังจะดีกว่า 
เพราะเขามองว่า “คนที่เป็นแฟนเพลงคาราบาว ส่วนใหญ่น่าจะดื่มเครื่องดื่มชูกำลังด้วย”..
คุณเสถียรมองว่า วงคาราบาวของคุณแอ๊ด มีฐานแฟนเพลงมากมายอยู่แล้ว และกลุ่มแฟนเพลงเหล่านั้นก็น่าจะกลายมาเป็นกลุ่มลูกค้าของเครื่องดื่มชูกำลังได้
สุดท้ายทั้งคู่จึงตัดสินใจร่วมกันลงทุนทำธุรกิจเครื่องดื่มชูกำลังในเวลาต่อมา
ทั้งคู่เริ่มหาเงินทุนมาลงทุน โดยการนำที่ดินที่พอมีอยู่ไปจำนองธนาคาร
เพื่อนำเงินมาเปิดบริษัทในชื่อ “คาราบาวตะวันแดง” ทำธุรกิจผลิตและจำหน่ายเครื่องดื่มบำรุงกำลังในชื่อ “คาราบาวแดง”
ซึ่งชื่อนี้ เป็นการนำวงคาราบาวของคุณแอ๊ด มาผสมผสานกับชื่อของ โรงเบียร์เยอรมันตะวันแดงนั่นเอง
เครื่องดื่มคาราบาวแดง เป็นที่รู้จักและเติบโตมากขึ้นเรื่อยมา และภายหลังทั้งคู่ได้ตั้ง บริษัท คาราบาวกรุ๊ป จำกัด (มหาชน)
คาราบาวกรุ๊ป จำกัด (มหาชน) เข้าจดทะเบียนในตลาดหลักทรัพย์แห่งประเทศไทยในปี 2557 โดยใช้ชื่อหุ้นว่า CBG และมีมูลค่าบริษัทในวันแรกเท่ากับ 28,000 ล้านบาท
มาวันนี้ CBG มีมูลค่าบริษัทสูงถึงกว่า 111,000 ล้านบาท
รายได้และกำไรบริษัท คาราบาวกรุ๊ป จำกัด (มหาชน)
ปี 2560 รายได้ 13,068 ล้านบาท กำไร 1,246 ล้านบาท
ปี 2561 รายได้ 14,597 ล้านบาท กำไร 1,159 ล้านบาท
ปี 2562 รายได้ 15,052 ล้านบาท กำไร 2,506 ล้านบาท
โดยวันนี้เครื่องดื่มชูกำลังของคาราบาวแดง ครองส่วนการตลาดเป็นอันดับ 2 ในไทย โดยมีสัดส่วนประมาณ 23% เป็นรองเพียง M-150 ของโอสถสภา เท่านั้น
โดยรายได้ของ คาราบาวกรุ๊ป 
เป็นรายได้ที่มาจากสินค้าของบริษัทเอง 90% 
ขณะที่อีก 10% เป็นรายได้จากการรับผลิตสินค้าให้แก่ลูกค้า (OEM)
ที่น่าสนใจก็คือ ถ้ามาดูรายได้แบ่งตามพื้นที่จำหน่าย
รายได้ของ คาราบาวกรุ๊ป 45% เป็นรายได้จากตลาดประเทศไทย
ขณะที่อีกกว่า 55% เป็นรายได้จากตลาดต่างประเทศ 
โดยหลักๆ คือ กัมพูชา ลาว เมียนมา และเวียดนาม
ทำให้คาราบาวกรุ๊ป มีภาพลักษณ์ และศักยภาพในการเป็นแบรนด์ระดับภูมิภาคที่น่าจะยังคงเติบโตได้อีกในอนาคต
โดยหนึ่งในคนเบื้องหลังความสำเร็จของคาราบาวกรุ๊ป 
ก็คงต้องยกเครดิตให้ คุณเสถียร เศรษฐสิทธิ์ 
ในฐานะ CEO ผู้สร้างวิสัยทัศน์ในการเติบโตให้บริษัท
แม้จะไม่ได้ร่ำรวยมาตั้งแต่เกิด
ไม่ได้เกิดในตระกูลมีชื่อเสียง
แต่ก็ไม่ได้หมายความว่า จะสร้างความสำเร็จขึ้นมาไม่ได้
เหมือนอย่างตัวอย่างของ คุณเสถียร เศรษฐสิทธิ์
ที่จากเป็นลูกคนขายก๋วยเตี๋ยวเรือ 
สามารถก้าวขึ้นมาเป็น CEO ของคาราบาวกรุ๊ป บริษัทมูลค่าแสนล้าน ได้ในวันนี้..
ปิดท้ายด้วยข้อมูลที่น่าสนใจ 
รู้ไหมว่า นอกจากคุณเสถียร จะเป็นหนึ่งผู้ร่วมก่อตั้ง คาราบาวกรุ๊ปแล้ว
เขายังเป็นผู้ถือหุ้นใหญ่ในธุรกิจร้านสะดวกซื้อ “CJ Express”
ปัจจุบัน CJ Express มีสาขากว่า 580 สาขา 
กระจายอยู่ในพื้นที่ 28 จังหวัด ทั่วประเทศไทย 
โดยในปี 2562 ร้านสะดวกซื้อ CJ Express มีรายได้ 13,797 ล้านบาท และกำไร 358 ล้านบาท..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
References
-
- 
-
-แบบฟอร์ม 56-1 ปี 2558-2562, บริษัท คาราบาวกรุ๊ป จำกัด (มหาชน)
-
-
-